CELEX: 52020PC0828
Language: lt
Date: 2020-12-10
Title: Pasiūlymas EUROPOS PARLAMENTO IR TARYBOS REGLAMENTAS dėl tam tikrų aviacijos saugos aspektų, susijusių su Susitarime dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos nustatyto pereinamojo laikotarpio pabaiga

EUROPOS KOMISIJA
            Briuselis, 2020 12 10
            COM(2020) 828 final
            2020/0364(COD)
            Pasiūlymas
            EUROPOS PARLAMENTO IR TARYBOS REGLAMENTAS
            dėl tam tikrų aviacijos saugos aspektų, susijusių su Susitarime dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos nustatyto pereinamojo laikotarpio pabaiga
            (Tekstas svarbus EEE)
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •1.1.Pasiūlymo pagrindimas ir tikslai
            
            
               2020 m. vasario 1 d. Jungtinė Karalystė išstojo iš Sąjungos pagal Europos Sąjungos sutarties 50 straipsnį. Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos
                  1
                (toliau – Susitarimas dėl išstojimo) Sąjunga sudarė Tarybos sprendimu (ES) 2020/135
                  2
               , o jis įsigaliojo 2020 m. vasario 1 d. Susitarimo dėl išstojimo 126 straipsnyje nurodytas pereinamasis laikotarpis, per kurį Jungtinei Karalystei ir jos teritorijoje toliau taikoma Sąjungos teisė pagal to susitarimo 127 straipsnį, baigiasi 2020 m. gruodžio 31 d.
            
            
               Jei iki pereinamojo laikotarpio pabaigos nebus pasiektas aviacijos saugos sritį apimantis susitarimas dėl būsimų santykių, Jungtinės Karalystės išstojimas iš Sąjungos visų pirma turės įtakos pažymėjimų ir licencijų, kuriuos pagal Reglamentą (ES) 2018/1139
                  3
                ir pagal tą reglamentą arba Reglamentą (EB) Nr. 216/2008
                  4
                priimtus įgyvendinimo ir deleguotuosius aktus Jungtinės Karalystės vardu išdavė Europos Sąjungos aviacijos saugos agentūra (toliau – Agentūra) arba tam tikros Jungtinėje Karalystėje įsisteigusios projektavimo organizacijos, galiojimui. 
            
            
               Aviacijos saugos srityje suinteresuotieji subjektai, taikydami įvairias priemones, daugeliu atvejų gali sušvelninti pereinamojo laikotarpio pabaigos poveikį pažymėjimams ir patvirtinimams: pavyzdžiui, pasirinkti Sąjungos valstybės narės civilinės aviacijos administraciją arba pateikti prašymą, kad Agentūra išduotų nuo pereinamojo laikotarpio pabaigos galiojantį trečiosios šalies pažymėjimą (tai yra vadinamasis išankstinis prašymo teikimas). Be to, pagal Susitarimo dėl išstojimo 41 straipsnį dalys ir prietaisai, kuriems Jungtinės Karalystės kompetentingų institucijų sertifikuoto subjekto pagal ES aviacijos saugos taisykles išduotas atitikties sertifikatas galioja, pagal taikytinas nuostatas gali būti naudojami ES ir pasibaigus pereinamajam laikotarpiui su sąlyga, kad jie buvo pateikti ES arba Jungtinės Karalystės rinkai iki pereinamojo laikotarpio pabaigos.
            
            
               Tačiau, kitaip nei kitose Sąjungos teisės srityse, kai kuriais atvejais fiziniai ir juridiniai asmenys neturi galimybės sušvelninti Sąjungoje atsiradusių neproporcingų sutrikimų. Todėl Komisija turėtų pasiūlyti priemonių, kuriomis bus užtikrintas tolesnis tam tikrų aviacijos gaminių, dalių, prietaisų ir bendrovių pažymėjimų galiojimas.
            
            
               Kalbant apie tam tikrus aviacijos gaminius (tipo pažymėjimai) ir bendroves (organizacijų patvirtinimai) pažymėtina, kad Jungtinė Karalystė nuo pereinamojo laikotarpio pabaigos turės jurisdikciją vėl atlikti Tarptautinės civilinės aviacijos konvencijoje nustatytas projektavimo valstybės funkcijas. Iki 2020 m. gruodžio 31 d. tas funkcijas šiuo metu vykdo Europos Sąjungos aviacijos saugos agentūra. 
            
            
               Todėl būtina sukurti kontroliuojamo perėjimo mechanizmą, kuriuo būtų užtikrinta, kad atitinkamus gaminius ar projektus, dėl kurių Agentūra arba Agentūros sertifikuota projektavimo organizacija išdavė pažymėjimus iki pereinamojo laikotarpio pabaigos, būtų galima toliau naudoti Sąjungos orlaiviuose be trikdžių. 
            
            
               Siūlomomis nuostatomis nebus sušvelninti Sąjungos aviacijos saugos ar aplinkosauginio veiksmingumo reikalavimai. Pasiūlymu bus suteikta galimybė Sąjungos gamintojams toliau gaminti savo gaminius, o naudotojams – toliau juos naudoti laikantis taikytinų Sąjungoje teisės reikalavimų. Jei tos veiklos vykdymas sutriktų, kiltų didelių socialinių ir ekonominių problemų. Pasiūlymu užtikrinama, kad organizacijos laikytųsi ES teisės aktų, kartu garantuojant vartotojų ir piliečių apsaugą. 
            
            
               Šis aktas yra Komisijos priimamo priemonių rinkinio dalis.
            
            
               •1.2.Suderinamumas su toje pačioje politikos srityje galiojančiomis nuostatomis
            
            
               Šis reglamentas yra siūlomas kaip lex specialis, padėsiantis pašalinti kai kurias pasekmes, kurias lemia tai, kad Reglamentas (ES) 2018/1139 ir pagal jį bei Reglamento (ES) Nr. 216/2008 taisykles priimti įgyvendinimo ir deleguotieji aktai nebebus taikomi Jungtinei Karalystei. Jame numatytos tik tokios nuostatos, kokios būtinos siekiant užtikrinti kontroliuojamą perėjimą prie aviacijos rinkos, kurioje nebedalyvauja Jungtinė Karalystė. Bendrosios minėtų aktų nuostatos bus taikomos ir toliau. Todėl šis pasiūlymas visiškai atitinka galiojančius teisės aktus, visų pirma Reglamentą (ES) 2018/1139.
            
            
               •1.3.Suderinamumas su kitomis Sąjungos politikos sritimis
            
            
               Šiuo su aviacijos sauga susijusius pasiūlymu papildomas Sąjungos reglamentas (EB) 2018/1139, kad būtų konkrečiai atsižvelgta į padėtį, kuri susidarys dėl Susitarime dėl išstojimo nustatyto pereinamojo laikotarpio pabaigos, jei iki to laiko nebus sudarytas aviacijos saugos aspektus reglamentuojantis susitarimas.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •2.1.Teisinis pagrindas
            
            
               Teisinis pagrindas – Sutarties dėl Europos Sąjungos veikimo (SESV) 100 straipsnio 2 dalis.
            
            
               •2.2.Subsidiarumo principas (neišimtinės kompetencijos atveju) 
            
         
         
            
               Kadangi pasiūlymu papildomi galiojantys Sąjungos teisės aktai – numatomos nuostatos, kurios padės toliau tinkamai tuos teisės aktus taikyti pasibaigus Susitarime dėl išstojimo nustatytam pereinamajam laikotarpiui, jo tikslas gali būti pasiektas tik Sąjungos lygmens teisės aktu.
            
            
               •2.3.Proporcingumo principas
            
            
               Siūlomas reglamentas laikomas proporcingu, nes gali padėti išvengti neproporcingų trikdžių: jame numatytas ribotas būtinas specialių taisyklių rinkinys, kuriuo užtikrinamas kontroliuojamas perėjimas prie aviacijos rinkos, kurioje nedalyvauja Jungtinė Karalystė. Juo neviršijama to, kas būtina šiam tikslui pasiekti, ir susilaikoma nuo bet kokių platesnio masto pakeitimų ar nuolatinių priemonių.
            
            
               •2.4.Priemonės pasirinkimas
            
            
               Šį pasiūlymą sudaro ribotas nuostatų, skirtų labai konkrečiam vienkartiniam klausimui spręsti, rinkinys. Todėl manoma, kad, užuot iš dalies keitus Reglamentą (ES) 2018/1139 ir (arba) pagal jį ir Reglamentą (EB) Nr. 216/2008 priimtus įgyvendinimo ir deleguotuosius aktus, geriau priimti atskirą teisės aktą. Čia aptariamiems pažymėjimams ir licencijoms įprastai taikomos nuostatos yra nustatytos Reglamentu (ES) 2018/1139 ir Komisijos priimtomis išsamiomis taisyklėmis. Atsižvelgiant į tai ir į klausimo skubumą, galima teigti, kad vienintelė tinkama teisės akto forma yra Europos Parlamento ir Tarybos reglamentas.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •3.1.Galiojančių teisės aktų ex post vertinimas / tinkamumo patikrinimas
            
            
               Netaikoma dėl klausimų, kuriems spręsti skirtas šis pasiūlymas, išskirtinumo ir vienkartinio pobūdžio.
            
            
               •3.2.Konsultacijos su suinteresuotosiomis šalimis
            
            
               Atsižvelgiant į tai, kad derybų dėl susitarimo dėl būsimų Jungtinės Karalystės ir Europos Sąjungos santykių aplinkybės yra ypatingos, o padėtis nuolatos kinta, galimybės dėl pasiūlymo surengti viešas konsultacijas buvo labai ribotos. Tačiau įvairūs aviacijos srities suinteresuotieji subjektai ir valstybių narių atstovai per kompleksinius ir specialiuosius posėdžius Briuselyje ir valstybėse narėse atkreipė dėmesį į problemas, kylančias dėl to, kad Susitarime dėl išstojimo nustatytas pereinamasis laikotarpis baigiasi 2020 m. gruodžio 31 d., ir į poreikį pasirengti neišvengiamiems pokyčiams 2021 m. sausio 1 d.; taip pat pasiūlė galimus sprendimus.
            
            
               Įvairių suinteresuotųjų subjektų pareikštos nuomonės sutapo tuo atžvilgiu, kad laikotarpiu po pereinamojo laikotarpio pabaigos būtina taikyti reguliavimo priemones konkrečiose srityse, kuriose suinteresuotieji subjektai negali taikyti savo skubių priemonių neigiamam poveikiui, kuris atsirastų su Jungtine Karalyste nesudarius susitarimo, kuriame numatytos būtinos nuostatos dėl aviacijos saugos, sumažinti. Visų pirma, orlaivius gaminančios, prižiūrinčios ar eksploatuojančios bendrovės pabrėžė, kad jų veikla Sąjungoje galėtų būti sustabdyta, jei pasibaigus pereinamajam laikotarpiui nebūtų taikoma tinkama tvarka. Pagrindinė problema yra ta, kad daugelis pažymėjimų, kuriuos pagal Sąjungos teisės aktus išdavė Agentūra arba Agentūros patvirtintos projektavimo organizacijos, nustos galioti.  Daugelis suinteresuotųjų subjektų pabrėžė tai, kad visame pasaulyje daugelį orlaiviams naudojamų sudedamųjų dalių (pavyzdžiui, dideliems oro transporto bendrovių naudojamiems orlaiviams skirtus variklius) gamina tik nedidelis skaičius gamintojų. Modernios operacijos ir gamyba grindžiamos principu „pačiu laiku“, todėl nustojus galioti saugos pažymėjimams veiklos tęsti nebus įmanoma. 
            
            
               •3.3.Tiriamųjų duomenų rinkimas ir naudojimas
            
            
               Siekiant užtikrinti, kad siūloma priemone būtų pasiektas numatytas tikslas ir kartu neviršyta to, kas tikrai būtina, atlikta vidinė teisinė ir techninė analizė, o gautą informaciją dar išnagrinėjo ir patikrino Europos Sąjungos aviacijos saugos agentūros techniniai ekspertai.
            
            
               •3.4.Poveikio vertinimas
            
            
               Poveikio vertinimas yra nereikalingas dėl išskirtinio situacijos pobūdžio ir riboto pagal Sąjungos teisės aktus išduotų pirminių pažymėjimų, kuriems siūloma taikyti aptariamąsias specialias priemones, skaičiaus. Nėra jokių politikos galimybių, kurios iš esmės skirtųsi nuo siūlomos politikos galimybės.
            
            
               •3.5.Pagrindinės teisės
            
            
               Pasiūlymas neturi poveikio pagrindinių teisių taikymui ar apsaugai.
            
            
               4.POVEIKIS BIUDŽETUI
            
            
               Netaikoma.
            
            
               5.KITI ELEMENTAI
            
         
         
            
               •5.1.Įgyvendinimo planai ir stebėsena, vertinimas ir ataskaitų teikimo tvarka
            
            
               Netaikoma, nes siūloma priemonė yra laikino pobūdžio.
            
            
               •5.2.Išsamus konkrečių pasiūlymo nuostatų paaiškinimas
            
            
               1 straipsnis
            
            
               Šiame straipsnyje apibūdinama reglamento taikymo sritis, į kurią patenka tik projekto pažymėjimai, dėl kurių Jungtinė Karalystė perims projektavimo valstybės funkcijas ir kurių atžvilgiu Agentūra negali nedelsdama išduoti trečiosios šalies pažymėjimų.
            
            
               2 straipsnis
            
            
               Kadangi reglamentas taikomas tam tikriems į Reglamento (ES) 2018/1139 taikymo sritį patenkantiems pažymėjimams, turėtų būti vartojami terminai, kurių apibrėžtys nustatytos tame reglamente ir pagal jį bei Reglamentą (EB) Nr. 216/2008 priimtuose įgyvendinimo ir deleguotuosiuose aktuose. 2 straipsnyje numatytos atitinkamos nuostatos.
            
            
               3 straipsnis
            
            
               3 straipsnyje nustatyta, kad priede nurodyti pažymėjimai laikomi išduotais nuo pirmos dienos po pereinamojo laikotarpio pabaigos. Aptariamuosius pažymėjimus iš pradžių išdavė projektavimo valstybės funkcijas atliekanti Agentūra arba Agentūros sertifikuota projektavimo organizacija. Jungtinė Karalystė nuo pereinamojo laikotarpio pabaigos laikys juos projektavimo valstybės funkcijas vykdančios Jungtinės Karalystės arba Jungtinės Karalystės sertifikuotos projektavimo organizacijos išduotais pažymėjimais. Nuo tos pačios dienos 3 straipsnyje nustatyta pozicija bus taikoma Agentūrai, kaip registravimo valstybės funkcijas atliekančiai institucijai.
            
            
               4 straipsnis
            
            
               Šiame straipsnyje nustatyta, kad pažymėjimams ir šiuos pažymėjimus turintiems subjektams ir toliau taikoma Sąjungos teisė, ypač kiek tai susiję su Agentūros galimybe juos prižiūrėti ir taikytinomis gaminių sertifikavimo taisyklėmis.
            
            
               5 straipsnis
            
            
               Atsižvelgiant į tai, kad šiam reglamentui priimti skirtas laikotarpis yra trumpas, svarbu, kad jis įsigaliotų kuo greičiau po jo paskelbimo, tačiau jis turėtų būti taikomas tik nuo to momento, kai baigsis Susitarime dėl išstojimo nustatytas pereinamasis laikotarpis, ir jei nebus priimtas susitarimas, reglamentuojantis  civilinės aviacijos aspektus ir konkrečius pažymėjimus, kuriems taikomas šis reglamentas.  
            
            
            
               2020/0364 (COD)
            
            
               Pasiūlymas
            
            
               EUROPOS PARLAMENTO IR TARYBOS REGLAMENTAS
            
            
               dėl tam tikrų aviacijos saugos aspektų, susijusių su Susitarime dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos nustatyto pereinamojo laikotarpio pabaiga
            
            
               (Tekstas svarbus EEE)
            
            
               EUROPOS PARLAMENTAS IR EUROPOS SĄJUNGOS TARYBA,
            
         
         
            
               atsižvelgdami į Sutartį dėl Europos Sąjungos veikimo, ypač į jos 100 straipsnio 2 dalį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  5
               , 
            
            
               atsižvelgdami į Regionų komiteto nuomonę
                  6
               , 
            
            
               laikydamiesi įprastos teisėkūros procedūros,
            
            
               kadangi:
            
            
               (1)Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos
                  7
                (toliau – Susitarimas dėl išstojimo) Sąjunga sudarė Tarybos sprendimu (ES) 2020/135
                  8
               , o jis įsigaliojo 2020 m. vasario 1 d. Susitarimo dėl išstojimo 126 straipsnyje nurodytas pereinamasis laikotarpis, per kurį Jungtinei Karalystei ir jos teritorijoje toliau taikoma Sąjungos teisė pagal to susitarimo 127 straipsnį, baigiasi 2020 m. gruodžio 31 d.; 
            
            
               (2)pagrindinis Europos Parlamento ir Tarybos reglamento (ES) 2018/1139
                  9
                tikslas – užtikrinti ir išlaikyti vienodai aukšto lygio aviacijos saugą Sąjungoje. Tuo tikslu sukurta įvairių aviacijos veiklos rūšių pažymėjimų sistema, kuria siekiama užtikrinti reikiamo lygio saugą ir sudaryti sąlygas būtiniems patikrinimams ir abipusiam pažymėjimų pripažinimui;
            
            
               (3)aviacijos saugos srityje daugelis suinteresuotųjų subjektų gali įvairiomis priemonėmis pašalinti pereinamojo laikotarpio pabaigos poveikį pažymėjimams ir patvirtinimams, jei nebus sudarytas susitarimas, kuriuo bus nustatyti nauji Sąjungos ir Jungtinės Karalystės aviacijos saugos srities santykiai. Tarp tų priemonių yra galimybė pasirinkti vienos iš valstybių narių civilinės aviacijos administraciją ir galimybė iki pereinamojo laikotarpio pabaigos pateikti prašymą, kad Europos Sąjungos aviacijos saugos agentūra (toliau – Agentūra) išduotų pažymėjimą, kuris įsigaliotų kitą dieną po pereinamojo laikotarpio pabaigos; 
            
            
               (4)tačiau kai kurių pažymėjimų atžvilgiu reikia nustatyti specialias priemones šioms pasekmėms pašalinti. Tai visų pirma pasakytina apie projekto pažymėjimus, kuriuos Agentūra iki pereinamojo laikotarpio pabaigos išdavė projektavimo organizacijoms, kurių pagrindinė verslo vieta yra Jungtinėje Karalystėje, arba kuriuos išdavė Agentūros patvirtintos projektavimo organizacijos. Iki tos dienos Agentūra Jungtinės Karalystės vardu vykdė projektavimo valstybės funkcijas ir užduotis pagal Tarptautinės civilinės aviacijos konvenciją ir jos priedus, kaip numatyta Reglamento (ES) 2018/1139 77 straipsnio 1 dalyje. Pasibaigus pereinamajam laikotarpiui tas projektavimo valstybės funkcijas ir užduotis, susijusias su Jungtine Karalyste, perims Jungtinės Karalystės civilinės aviacijos administracija. Siekdama atsižvelgti į šį pokytį, Jungtinė Karalystė priėmė teisės aktus, kuriais iki pereinamojo laikotarpio pabaigos išduoti projekto pažymėjimai nuo pereinamojo laikotarpio pabaigos laikomi išduotais pagal Jungtinės Karalystės teisę;
            
            
               (5)būtina priimti specialias Sąjungos priemones, siekiant užtikrinti, kad projektams, su kuriais susiję tie pažymėjimai, ir toliau būtų taikomi pažymėjimai, reglamentuojami Reglamentu (ES) 2018/1139, kiek tai susiję su Sąjungoje registruotais orlaiviais. Šios priemonės turėtų padėti užtikrinti, kad atitinkami orlaivių naudotojai galėtų ir toliau naudoti aptariamuosius gaminius. Todėl būtina nustatyti, kad nuo kitos dienos po pereinamojo laikotarpio pabaigos atitinkamai Agentūra arba jos patvirtintos projektavimo organizacijos būtų laikomos išdavusiomis pažymėjimus, kurie taikomi tiems projektams. Pagal Reglamentą (ES) 2018/1139 ir atitinkamus Komisijos aktus tokie pažymėjimai laikomi išduotais remiantis tuo, kad atitinkamas orlaivis yra registruotas valstybėje narėje, net jei projektavimo valstybė yra trečioji šalis;
            
            
               (6)turėtų būti paaiškinta, kad tiems pažymėjimams taikomos atitinkamos Reglamente (ES) 2018/1139 ir pagal jį arba pagal Europos Parlamento ir Tarybos reglamentą (EB) Nr. 216/2008
                  10
                priimtuose atitinkamuose įgyvendinimo ir deleguotuosiuose aktuose nustatytos taisyklės, visų pirma projekto sertifikavimui ir privalomai nepertraukiamojo tinkamumo skraidyti informacijai taikomos taisyklės;
            
            
               (7)atsižvelgiant į skubą, atsiradusią dėl pereinamojo laikotarpio pabaigos, tikslinga taikyti prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Sąjungoje 4 straipsnyje nustatyto aštuonių savaičių laikotarpio išimtį;
            
            
               (8)šio reglamento nuostatos turėtų įsigalioti skubos tvarka ir turėtų būti taikomos nuo dienos, einančios po dienos, kurią baigiasi pereinamasis laikotarpis, nebent iki tos dienos įsigaliotų Europos Sąjungos ir Jungtinės Karalystės susitarimas, kuriuo reglamentuojami civilinės aviacijos saugos aspektai, susiję su šiame reglamente nurodytais projekto pažymėjimais,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Dalykas ir taikymo sritis
            
            
               1.Atsižvelgiant į tai, kad baigiasi Susitarimo dėl išstojimo 126 straipsnyje nurodytas pereinamasis laikotarpis, šiame reglamente nustatomos konkrečios nuostatos dėl tam tikrų aviacijos saugos pažymėjimų, išduotų pagal Reglamentą (EB) Nr. 216/2008 arba Reglamentą (ES) 2018/1139 fiziniams ir juridiniams asmenims, kurių pagrindinė verslo vieta yra Jungtinėje Didžiosios Britanijos ir Šiaurės Airijos Karalystėje (toliau – Jungtinė Karalystė).
            
            
               2.Šis reglamentas taikomas priede nurodytiems pažymėjimams, kurie galioja dieną prieš šio reglamento taikymo pradžios dieną ir kuriuos fiziniams ar juridiniams asmenims, kurių pagrindinė verslo vieta yra Jungtinėje Karalystėje, yra išdavusi Agentūra arba projektavimo organizacija, kurios pagrindinė verslo vieta yra Jungtinėje Karalystėje.  Jis taikomas tik Sąjungoje registruotiems orlaiviams.
            
         
         
            
               2 straipsnis
            
            
               Apibrėžtys
            
            
               Šiame reglamente vartojami terminai, kurių apibrėžtys nustatytos Reglamente (ES) 2018/1139 ir pagal tą reglamentą bei Reglamentą (EB) Nr. 216/2008 priimtuose deleguotuosiuose ir įgyvendinimo aktuose.
            
            
               3 straipsnis
            
            
               Pažymėjimų galiojimas
            
            
               Laikoma, kad 1 straipsnio 2 dalyje nurodytus pažymėjimus nuo 5 straipsnio 2 dalyje nurodytos dienos išdavė:
            
            
               1.1 straipsnio 2 dalyje nurodytų pažymėjimų, kuriuos buvo išdavusi Agentūra, atveju – Agentūra;
            
            
               2.1 straipsnio 2 dalyje nurodytų pažymėjimų, kuriuos buvo išdavusi Agentūros patvirtinta projektavimo organizacija, atveju – Agentūros patvirtinta organizacija. 
            
            
               4 straipsnis
            
            
               Su 3 straipsniu reglamentuojamais pažymėjimais susijusios taisyklės ir pareigos 
            
            
               Šio reglamento 3 straipsniu reglamentuojamiems pažymėjimams galioja taisyklės, jiems taikomos pagal Reglamentą (ES) 2018/1139 ir atitinkamus įgyvendinimo bei deleguotuosius aktus, priimtus pagal jį arba Reglamentą (EB) Nr. 216/2008, visų pirma Komisijos reglamentą (ES) Nr. 748/2012
                  11
               . Agentūrai suteikiami Reglamente (ES) 2018/1139 ir pagal tą reglamentą bei Reglamentą (EB) Nr. 216/2008 priimtuose atitinkamuose įgyvendinimo ir deleguotuosiuose aktuose nustatyti įgaliojimai dėl subjektų, kurių pagrindinė verslo vieta yra trečiojoje šalyje.
            
            
               5 straipsnis
            
            
               Įsigaliojimas ir taikymas
            
            
               1.Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               2.Šis reglamentas taikomas nuo dienos, einančios po dienos, kurią pagal Susitarimo dėl išstojimo 126 ir 127 straipsnius Jungtinei Karalystei nustoja būti taikoma Sąjungos teisė.
            
            
               3.Šis reglamentas netaikomas, jei iki šio straipsnio 2 dalyje nurodytos dienos įsigaliojo Europos Sąjungos ir Jungtinės Karalystės susitarimas, kuriuo reglamentuojami civilinės aviacijos saugos aspektai, susiję su šio reglamento 1 straipsnio 2 dalyje nurodytais pažymėjimais.
            
            
                Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  
                        OL L 29, 2020 1 31, p. 7.
               
               
                  
                     (2)
                  
                        2020 m. sausio 30 d. Tarybos sprendimas (ES) 2020/135 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos sudarymo (OL L 29, 2020 1 31, p. 1).
               
               
                  
                     (3)
                  
                        2018 m. liepos 4 d. Europos Parlamento ir Tarybos reglamentas (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (OL L 212, 2018 8 22, p. 1).
               
               
                  
                     (4)
                  
                        2008 m. vasario 20 d. Europos Parlamento ir Tarybos reglamentas (ES) Nr. 216/2008 dėl bendrųjų taisyklių civilinės aviacijos srityje ir įsteigiantis Europos aviacijos saugos agentūrą, panaikinantis Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (OL L 79, 2008 3 19, p. 1).
               
               
                  
                     (5)
                  
                        OL C , , p. .
               
               
                  
                     (6)
                  
                        OL L 29, 2020 1 31, p. 7.
               
               
                  
                     (7)
                  
                        2020 m. sausio 30 d. Tarybos sprendimas (ES) 2020/135 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos sudarymo (OL L 29, 2020 1 31, p. 1).
               
               
                  
                     (8)
                  
                        2018 m. liepos 4 d. Europos Parlamento ir Tarybos reglamentas (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 
                  
                     (OL L 212, 2018 8 22, p. 1)
                  
                  .
               
               
                  
                     (9)
                  
                        2008 m. vasario 20 d. Europos Parlamento ir Tarybos reglamentas (EB) Nr. 216/2008 dėl bendrųjų taisyklių civilinės aviacijos srityje ir įsteigiantis Europos aviacijos saugos agentūrą, panaikinantis Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (
                  
                     OL L 79, 2008 3 19, p. 1
                  
                  ).
               
               
                  
                     (10)
                  
                        2012 m. rugpjūčio 3 d. Komisijos reglamentas (ES) Nr. 748/2012, kuriuo nustatomos orlaivio tinkamumo skraidyti sertifikavimo, orlaivio ir susijusių gaminių, dalių bei prietaisų aplinkosauginio sertifikavimo, taip pat projektavimo ir gamybinių organizacijų sertifikavimo įgyvendinimo taisyklės (OL L 224, 2012 8 21, p. 1).
               
            
      
    ---documentbreak--- 
      
         
               EUROPOS KOMISIJA
            Briuselis, 2020 12 10
            COM(2020) 828 final
            PRIEDAS
            prie
            EUROPOS PARLAMENTO IR TARYBOS REGLAMENTO
            dėl tam tikrų aviacijos saugos aspektų, susijusių su Susitarime dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos nustatyto pereinamojo laikotarpio pabaiga
            
               
         
         
            
               1 STRAIPSNYJE NURODYTŲ PAŽYMĖJIMŲ SĄRAŠAS
            
            
            
                     
                        1.
                     
                  
                  
                     
                        1.Komisijos reglamento (ES) Nr. 748/2012
                           1
                         I priedo 21 dalies A skirsnio B poskyris (Tipo pažymėjimai ir riboto galiojimo tipo pažymėjimai)
                     
                  
               
                     
                        2.Reglamento (ES) Nr. 748/2012 I priedo 21 dalies A skirsnio D poskyris (Tipo pažymėjimų ir riboto galiojimo tipo pažymėjimų pakeitimai)
                     
                  
               
                     
                        3.Reglamento (ES) Nr. 748/2012 I priedo 21 dalies A skirsnio E poskyris (Papildomi tipo pažymėjimai)
                     
                  
               
                     
                        4.Reglamento (ES) Nr. 748/2012 I priedo 21 dalies A skirsnio M poskyris (Remontai)
                     
                  
               
                     
                        5.Reglamento (ES) Nr. 748/2012 I priedo 21 dalies A skirsnio O poskyris (Taikant Europos techninio standarto specifikaciją išduodami leidimai)
                     
                  
               
                     
                        6.Reglamento (ES) Nr. 748/2012 I priedo 21 dalies A skirsnio J poskyris (Projektavimo organizacijos patvirtinimas)
                     
                  
               
         
         
            
                  
                     (1)
                  
                        2012 m. rugpjūčio 3 d. Komisijos reglamentas (ES) Nr. 748/2012, kuriuo nustatomos orlaivio tinkamumo skraidyti sertifikavimo, orlaivio ir susijusių gaminių, dalių bei prietaisų aplinkosauginio sertifikavimo, taip pat projektavimo ir gamybinių organizacijų sertifikavimo įgyvendinimo taisyklės (
                  
                     OL L 224, 2012 8 21, p. 1
                  
                  ).